Id-Deċiżjoni tal-Kummissjoni
tas-16 Diċembru 1994
li tippreskrivi kondizzjonijiet speċjali għall-approvazzjoni ta' ċentri għat-tgeżwir mill-ġdid msemmija fid-Direttiva tal-Kunsill 77/99/KEE u regoli għall-marketing tal-prodotti li ġejjin minnhom
(94/837/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 77/99/KEE tal-21 ta' Diċembru 1976 fuq problemi tas-saħħa li jaffettwaw il-produzzjoni u l-marketing ta' prodotti tal-laħam u ċerti prodotti oħra ta' oriġini annimali [1], kif l-aħħar emendata bid-Direttiva 92/118/KEE [2], u partikolarment Artikolu 17 tagħha,
Billi ċ-ċentri tat-tgeżwir mill-ġdid jistgħu jagħmlu ħidmiet ta' tqandil, flimkien mal-ippakkeġġjar u/jew riassemblaġġ mill-ġdid, bħal tqattigħ u tfellil ta' prodotti tal-laħam; billi dan jista' jfisser it-tqandil ta' prodotti li mhumiex protetti bl-ippakkeġġjar tagħhom jew materjali tal-ippakkjar;
Billi l-kondizzjonijiet tal-iġene li taħthom dawn l-operazzjonijiet għandhom isiru għandhom ikunu mfissra;
Billi għandhom ikunu preskritti wkoll regoli għall-immarkar tas-saħħa ta' prodotti minn dawn iċ-ċentri tat-tgeżwir mill-ġdid;
Billi l-miżuri li għalihom tipprovdi din id-Deċżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. Ċentri tat-tgeżwir mill-ġdid li jassemblaw mill-ġdid biss prodotti mingħajr ma jneħħu l-ippakkjar għandhom iħarsu l-kondizzjonijiet rilevanti murija f'Anness B, Kapitolu VII, punt 1 tad-Direttiva 77/99/KEE.
2. Ċentri tat-tgeżwir mill-ġdid li jagħmlu ħidmiet ta' tneħħija tat-tgeżwir u l-ippakkjar mill-ġdid għandhom iħarsu l-kondizzjonijiet rilevanti murija f'Anness A, Kapitoli I u II tad-Direttiva 77/99/KEE u l-kondizzjonijiet pertinenti murija f'Anness B, Kapitolu I, punti 1 (a), (b), (d), (e) u (f) u 2 (a), (ċ), (i) u (j) tal-imsemmija Direttiva.
Artikolu 2
1. Prodotti miċ-ċentri tat-tgeżwir mill-ġdid msemmija f'Artikolu 1(1) għandhom iżommu l-marka tas-saħħa tal-istabbiliment tal-produzzjoni ta' oriġini.
Prodotti miċ-ċentri tat-tgeżwir mill-ġdid msemmija f'Artikolu 1(2) għandhom ikollhom il-marka tas-saħħa skond id-dispożizzjonijiet murija f'Anness B, Kapitolu VI tad-Direttiva 77/99/KEE. Il-marka tas-saħħa għandha tinħareġ liċ-ċentri ta' t-tgeżwir mill-ġdid mill-awtorità kompetenti.
Fejn prodotti minn sorsi differenti huma assemblati mill-ġdid, il-marka tas-saħħa taċ-ċentru tat-tgeżwir mill-ġdid għandha tkun applikata lill-aħħar ippakkjar magħmul fiċ-ċentri tat-tgeżwir mill-ġdid.
2. Ċentri tat-tgeżwir mill-ġdid għandhom jistabbilixxu sistema speċjali ta' reġistrazzjoni biex jippermettu l-awtorità kompetenti li tirrintraċċa prodott irrappjat mill-ġdid sal-istabbiliment ta' oriġini tiegħu.
Artikolu 3
Din id-Deċiżjoni hija indirizzata lill-Istati Membri.
Magħmula f'Brussell, fis-16 ta' Diċembru 1994.